Il regâl di Nadâl de Vuarneriane
Masse dispès si pense al turisim dome cjalant il mâr di Istât e la mont di Unvier, dismenteantsi che tra lis dôs estremitâts, al è dut il Friûl cul so tesaur inestimabil di paîs, di lûcs che a conservin memoriis e patrimonis ducj di cognossi e gjoldi.
Une di chestis bielecis e je la Biblioteche Vuarneriane di Sant Denêl, volude di Vuarneri di Dartigne che tal so testament al lassà dut il so patrimoni librari a la comunitât par che «se alcuno... volesse leggere o studiare potesse farlo nella stessa libraria e non altrove...»: ai 10 di Otubar dal 1466 e nasseve cussì la plui antighe biblioteche dal Friûl e une des primis publichis di dute Italie (fracait chi par viodi plui informazions).
Vuê la biblioteche e je vuidade di un gnûf diretôr, Agnul Floramo, che cun passion e competence, coinvolzint il teritori, al à za metût adun une schirie di events par fâ cognossi lis oparis custodidis te Vuarneriane. E sot Nadâl nol podeve mancjâ un regâl: in colaborazion cu la associazion Scriptorium Foroiuliense, la biblioteche Vuarneriane e regale la oportunitât di viodi un dai volums plui preziôs, la Bibie Bizantine dal secul XII, cognossude ancje come la Bibie des Crosadis. Za doprade par finalitâts liturgjichis te catedrâl latine di Jerusalem, copiade di un amanuens francês, miniade seont la tradizion orientâl, rivade par vie misteriose a Sant Denêl, e rapresente la sintesi perfete de culture e de spirtualitât mediteraniis de ete medievâl. Studiade e rimirade in dut il mont, e sarà presentade Sabide ai 22 di Dicembar aes 4 e mieze dopomisdì cuntune Lectio Magistralis dal biblist bons. Rinaldo Fabris e po e restarà in esposizion te sale de Biblioteche Antighe fint ai 5 di Zenâr.
Pai oraris di visite, clamait in Guarneriane: 0432 946560.
fur_Latn fur_Latn fur_Latn fur_Latn fur_Latn